Publication: Magyar Közlöny
Issue: MK-1998-18 (Year: 1998, Number: 18)
Era: 1990-2004
Section: 11/1997. (X. 14.) és az 1/1998. (I. 19.) számú határozatai
Paragraph Index: 709

5. Egyéb szabályok 5.1. A Felügyelő Bizottság elnöke a Felügyelő Bizottság határozatait az Önkormányzat elnökének, az Önkormányzat elnöke pedig a Közgyűlés határozatait a Felügyelő Bizottság elnökének nyolc napon belül tájékoztatásul megküldi. A Közgyűlés tervezett napirendjét, a napirenden szereplő előterjesztéseket a Közgyűlés ülését megelőzően meg kell küldeni a Felügyelő Bizottság tagjainak, a Közgyűlés időpontját megelőzően, a 3.5. pontban meghatározott időn belül. 5.2. A Felügyelő Bizottság az Egészségbiztosítási Önkormányzat Felügyelő Bizottságával együttműködik, a mindkét társadalombiztosítási ágba tartozó közös ügyek [így különösen a járulékfizetés, járuléktartozás fejében átvett vagyon, egyéb közös érdekeltségű vagyontárgy, -nyilvántartás, -behajtás, informatika, társadalombiztosítási szakellenőrzés] területén együttes vizsgálatok is tarthatók. A két Felügyelő Bizottság együttműködése külön megállapodásba foglalható. 5.3. A Felügyelő Bizottság tagjának kiküldetése esetén a nyugdíjbiztosítási igazgatási szervnél alkalmazott kiküldetési szabályok szerinti kiküldetési díj jár, illetőleg ellenőrzési tevékenységével összefüggő egyéb költség — utazási, szállásköltség stb. — elszámolása kizárólag számla alapján történik. 5.4. A Felügyelő Bizottság tagja köteles a Felügyelő Bizottság elnökének (az elnök a Felügyelő Bizottságnak) haladéktalanul bejelenteni az összes olyan tevékenységét, munkáját, tulajdonosi vagy egyéb érdekeltségét, továbbá ezek változásait, amely kapcsolatban áll a nyugdíjbiztosítás vagyongazdálkodásával. A bejelentési kötelezettség vonatkozik a tag közvetlen hozzátartozójára [Ptk. 685. § b) pont] is. A bejelentett tevékenységet az esetenként megalakítandó — az egyes oldalak által kijelölt személyekből álló — háromtagú Etikai Bizottság vizsgálja. Az Etikai Bizottság javaslata alapján a Felügyelő Bizottság legalább hat egyetértő szavazattal etikai kifogást tehet. Az etikai kifogás részletes szabályait, a vizsgálandó tulajdonosi, illetve egyéb érdekeltség meghatározását a Felügyelő Bizottság — legalább hét egyetértő szavazattal elfogadott — Etikai Szabályzatában kell rendezni. 5.5. A Felügyelő Bizottság tagja köteles a Felügyelő Bizottság ülésein és ellenőrző tevékenységében személyesen részt venni, akadályoztatása esetén erről a Felügyelő Bizottság elnökét haladéktalanul értesíteni. A Felügyelő Bizottság tagját titoktartási kötelezettség terheli. E szabályok megszegése — amennyiben súlyosabb szankció alá nem esik — etikai kifogás tárgya is lehet. 5.6. A Felügyelő Bizottság ülései nem nyilvánosak. A Felügyelő Bizottság elrendelheti nyilvános ülés tartását is. A Felügyelő Bizottság ülésére a tárgyalt napirenddel összefüggésben meg lehet hívni az Önkormányzat vezető tisztségviselőit, az igazgatási szerv vezetőjét, helyettesét, illetőleg más — a téma szerint érintett — vezető beosztású dolgozóját. A Felügyelő Bizottság dönthet más személy esetenkénti meghívásáról is. 5.7. Amennyiben a Felügyelő Bizottság valamely tagjának megbízatása megszűnik, és az Öit. rendelkezései szerint új tagot kell delegálni, az új mandátum érvényességét az új tag összeférhetetlenségi nyilatkozatának becsatolását követően a Felügyelő Bizottság állapítja meg. 5.8. A Felügyelő Bizottság soros elnökét a Nyugdíjbiztosítási Önkormányzat elnökével azonos személygépkocsi-használat illeti meg. 5.9. A jelen ügyrendben nem szabályozott kérdésekben az Öit. szabályai az irányadók. 1998/18. szám

Source: https://magyarkozlony.hu/hivatalos-lapok/f8032cd45e17fea4dca152f713b05f6e5f57a841/dokumentumok/17e451a250ce28ff0b2b799bf1eaba1d2909d1b0/letoltes